
На основу члана 138. став 1. Устава Републике Србије („Сл. Гласник РС“ бр. 98/06) и члана 31. став 2. Закона о Заштитнику грађана („Сл. Гласник РС“ бр. 79/05 и 54/07), у поступку контроле законитости и правилности рада Управе града Врања, покренутом по притужби Н.Н. из Врања, Заштитник грађана

У Т В Р Ђ У Ј Е

I

Управа града Врање начинила је пропуст у раду, тако што просветни инспектор ове Управе није извршио инспекцијски надзор над радом Гимназије "Бора Станковић" у Врању, након пријема пријаве родитеља на неправилан рад наставника Гимназије.
II

Просветни инспектор управе града Врања пропустио је да утврди да ли је директор Гимназије "Бора Станковић" у свему поступио по мери коју је - у накнадном инспекцијском надзору након покретања поступка контроле законитости и правилности рада од стране Заштитника грађана - наложио просветни инспектор.

На основу Уставом и законом прописаних овлашћења, Заштитник грађана упућује Управи града Врање следеће
П Р Е П О Р У К Е

I

Потребно је да просветни инспектор Управе града Врање изврши контролни инспекцијски надзор у Гимназији "Бора Станковић" у Врању ради утврђивања да ли је и на који начин директор Гимназије поступио по мери коју је наложио просветни инспектор и процене потребе предузимања других мера према Гимназији и њеним органима.  
У контролном инспекцијском надзору, просветни инспектор ће прибавити сву документацију која се односи на поступање Гимназије "Бора Станковић" по наложеној мери, а копију документације са записником о контролном надзору доставити Заштитнику грађана.
II

Потребно је да просветни инспектор Управе града Врање достави писано изјашњење Министарству просвете, науке и технолошког развоја о разлозима пропуштања да изврши инспекцијски надзор након пријема пријаве подносиоца.

III

Потребно је да просветни инспектор Управе града Врање, у будућим случајевима инспекцијски надзор по пријавама врши ефикасно и благовремено, у поступку надзора испита све чињенице од значаја за оцену основаности пријаве, а подносиоца пријаве образложено обавести о извршеном надзору, утврђеном чињеничном стању и наложеним мерама.
Управа општине Врање обавестиће Заштитника грађана о поступању по препорукама у року од 60 дана од дана пријема овог акта.
Р а з л о з и

Заштитнику грађана обратио се Н.Н. из Врања, притужбом на рад просветне инспекције Управе града Врање, у поступку по његовој пријави на неправилан рад наставнице Гимназије "Бора Станковић" у Врању. 
Заштитник грађана спровео је поступак контроле законитости и правилности рада Управе града Врање, те је на основу навода притужбе, изјашњења Управе бр. 614-8/2012 од 26. 04. 2012. год. и 09. 08. 2012. године и документације коју су Заштитнику грађана доставили подносилац притужбе и контролисани орган управе, утврдио следеће чињенично стање:
Подносилац притужбе обратио се 13. 06. 2011. године Министарству просвете, науке и технолошког развоја пријавом на неправилан рад наставнице Гимназије "Бора Станковић" у Врању. У пријави је наведено да је кћерка подносиоца притужбе (тада ученица завршног разреда Гимназије) била испитана у "пушионици", као и да је наставница од ње и других ученика захтевала да напусте час како би одговарали градиво из њеног предмета у "пушионици".

Пријава подносиоца притужбе примљена је у писарници Управе за заједничке послове републичких органа 15. 06. 2011. године. Пет дана касније, она је прослеђена Школској управи Лесковац, која је 18. 07. 2011. године представку упутила на надлежност свом одељењу у Врању. Ово одељење упутило је 02. 08. 2011. године пријаву просветном инспектору Градске управе Врање. Кћерка подносиоца притужбе дипломирала је 17. 06. 2011. године.
Просветни инспектор је седам месеци касније, 06. 03. 2012. године, упутио Министарству просвете, науке и технолошког развоја обавештење у коме је навео: чињенично стање у вези са оценама кћерке подносиоца пријаве; успеху ученице током школовања у Гимназији; успеху ученице на матурском испиту; чињеницу да ученица и њен родитеља нису подносили приговоре, односно жалбу на оцену. О наводима пријаве подносиоца који су се односили на поступање наставнице током испитивања ученика, просветни инспектор се у допису упућеном Министарству - није изјаснио. Просветни инспектор није навео на који је начин прикупљао чињенице, а ни Министарству, ни Заштитнику грађана није достављен записник о инспекцијском надзору. Стога је Заштитник грађана закључио да просветни инспектор није ни извршио инспекцијски надзор.
У току поступка контроле, а на захтев Заштитника грађана да - уколико то није учинио - просветни инспектор изврши надзор у коме ће испитати наводе пријаве подносиоца које се односе на понашање наставнице, просветни инспектор је 20. 04. 2012. године извршио ванредни инспекцијски надзор у коме је утврдио: чињенице о идентитету кћерке подносиоца притужбе; успеху ученице током школовања у Гимназији; одсуству приговора и жалби на оцене ученице; матурском испиту ученице; мерама које је инспектор предузео ради испитивања навода пријаве у вези са понашањем наставнице. Просветни инспектор наложио је директору Школе да поново преиспита поштовање права ученика, наставника и ненаставног особља у смислу чл. 103. Закона о основама система образовања и васпитања. 
У накнадно достављеном изјашњењу, на захтев Заштитника грађана, просветни инспектор је навео да је директор Школе „преиспитао случај и установио да ничија права нису битно повређена, уз упозорење наставнику...на доследније формално вођење процедуре наставе и оцењивања". Просветни инспектор није утврдио на који је начин случај преиспитан, односно да ли је његов налог у пуној мери и у складу са начелом законитости извршен. Закључак да је наложена мера извршена, просветни инспектор засновао је само на доказима непоткрепљеној изјави директора да повреде права није било.
Просветни инспектори носе посебну одговорност за законитост и правилност у систему образовања, јер од њиховог односа према (потенцијално) неправилном раду школе, њеног руководиоца и запосленог, непосредно зависи и однос школа према поштовању закона. Стога је обавеза просветне инспекције да инспекцијски надзор врши ефикасно, благовремено и целовито и да у поступку надзора испита све наводе пријава које им грађани упућују.
Када наложи меру, просветни инспектор дужан је да изврши целовиту проверу да ли је мера у потпуности извршена. Изигравање је закона и на закону заснованих овлашћења и дужности просветне инспекције, пропуштање просветног инспектора да у контролном надзору провери поступање контролисане установе и заснивање оцене о поступању школа по наложеним мерама на недовољно утврђеним чињеницама. 

У конкретном случају, просветна инспекција Управе града Врање, иако је пријаву подносиоца примила 02. 08. 2011. године, није извршила инспекцијски надзор. Пријава подносиоца од 13. 06. 2011. године први пут је испитана у ванредном инспекцијском надзору од 20. 04. 2012. године, након што је Заштитник грађана покренуо поступак контроле законитости и правилности рада органа управе. 

Чињеница да је ученица завршила школовање није оправдан разлог да просветни инспектор не изврши инспекцијски надзор, нарочито када се пријава односи на могуће пропусте који имају или могу имати негативан утицај на већу групу ученика - што понашање наставника приликом држања наставе и оцењивања свакако јесте. Благовремен испекцијски надзор, иако можда не би могао да отклони пропуст који је према једном ученику већ начињен, спречио би понављање пропуста у будућности, а школи указао да је њена дужност да на ефикасан начин реагује ради обезбеђивања правилног и законитог рада својих запослених и заштите права и интереса ученика.

Ванредни инспекцијски надзор окончан је тако што је просветни инспектор наложио Гимназији "Бора Станковић" меру да директор школе поново преиспита поштовање права ученика, наставника и ненаставног особља у складу са законом. Контролни надзор ради процене да ли је мера извршена, просветни инспектор није извршио, прихватајући документацијом непоткрепљено обавештење директора Школе да "ничија права нису битно повређена, уз упозорење наставнику...на доследније формално вођење процедуре наставе и оцењивања". Професионални приступ у пословима надзора претпоставља и то да надзорни орган проверава у којој се мери његови налози поштују, као и да у случају непоштовања датих налога предузима даље мере које му је закон ставио на располагање. Прихватање нејасне изјаве директора Гимназије да битне повреде права није било, али је било потребе за упозорењем наставника, без доказа о томе како је ова чињеница утврђена, није само изигравање закона и професије, већ и обезвређивање концепта контроле рада установа образовања коју просветни инспектори у јединицама локалне самоуправе врше као послове које им је поверила држава. 
Заштитник грађана имао је на уму и чињеницу да је подносилац притужбе пропустио да заштиту права детета затражи унутар Гимназије "Бора Станковић", кроз законом успостављени механизам пријаве непримереног понашања наставника или другог запосленог директору школе, али је оценио да овај пропуст подносиоца није од утицаја на обавезу просветне инспекције да поступи по поднетој пријави.

На основу свих утврђених чињеница и околности, Заштитник грађана је, применом чл. 31. ст. 2. Закона, дао препоруке Управи града Врање, у циљу отклањања пропуста, унапређења рада органа управе и спречавања сличних пропуста у будућности. 

	 ЗАМЕНИЦА ЗАШТИТНИКА  ГРАЂАНА

	

	Тамара Лукшић – Орландић

